原人論

原人論序

終南山草堂寺沙門宗密述

萬靈蠢蠢皆有其本。萬物芸芸各歸其根。未有無根本而有枝末者也。況三才中之最靈而無本源乎。且知人者智。自知者明。今我稟得人身而不自知所從來。曷能知他世所趣乎。曷能知天下古今之人事乎。故數十年中學無常師。博攷內外以原自身。原之不已果得其本。然今習儒道者。秖知近則乃祖乃父傳體相續受得此身。遠則混沌一氣剖為陰陽之二。二生天地人三。三生萬物。萬物與人皆氣為本。習佛法者。但云。近則前生造業隨業受報得此人身。遠則業又從惑展轉乃至阿賴耶識為身根本。皆謂已窮而實未也。然孔老釋迦皆是至聖。隨時應物設教殊塗。內外相資共利群庶。策勤萬行。明因果始終。推究萬法。彰生起本末。雖皆聖意而有實有權。二教唯權。佛兼權實。策萬行懲惡勸善同歸於治。則三教皆可遵行。推萬法窮理盡性至於本源。則佛教方為決了。然當今學士各執一宗。就師佛者。仍迷實義。故於天地人物不能原之至源。余今還依內外教理推窮萬法。初從淺至深。於習權教者。斥滯令通而極其本。後依了教。顯示展轉生起之義。會偏令圓而至於末(末即天地人物)文有四篇。名原人也。

原人論序(終)

原人論

終南山草堂寺沙門宗密述

斥迷執第一(習儒道者)

儒道二教說。人畜等類。皆是虛無大道生成養育。謂道法自然生於元氣。元氣生天地。天地生萬物。故愚智貴賤貧富苦樂。皆稟於天。由於時命。故死後却歸天地。復其虛無。然外教宗旨。但在乎依身立行。不在究竟身之元由。所說萬物不論象外。雖指大道為本而不備明順逆起滅染淨因緣。故習者不知是權。執之為了。今略舉而詰之。所言萬物皆從虛無大道而生者。大道即是生死賢愚之本。吉凶禍福之基。基本既其常存。則禍亂凶愚不可除也。福慶賢善不可益也。何用老莊之教耶。又道育虎狼胎桀紂。夭顏冉禍夷齊。何名尊乎。又言萬物皆是自然生化非因緣者。則一切無因緣處。悉應生化。謂石應生草。草或生人。人生畜等。又應生無前後。起無早晚。神仙不藉丹藥。太平不藉賢良。仁義不藉教習。老莊周孔何用立教為軌則乎。又言皆從元氣而生成者。則欻生之神未曾習慮。豈得嬰孩便能愛惡驕恣焉。若言欻有自然便能隨念愛惡等者。則五德六藝悉能隨念而解。何待因緣學習而成。又若生是稟氣而欻有。死是氣散而欻無。則誰為鬼神乎。且世有鑒達前生追憶往事。則知生前相續。非稟氣而欻有。又驗鬼神靈知不斷。則知死後非氣散而欻無。故祭祀求禱。典藉有文。況死而蘇者說幽途事。或死後感動妻子讎報怨恩。今古皆有耶。外難曰。若人死為鬼。則古來之鬼填塞巷路。合有見者。如何不爾。答曰。人死六道。不必皆為鬼。鬼死復為人等。豈古來積鬼常存耶。且天地之氣本無知也。人稟無知之氣。安得欻起而有知乎。草木亦皆稟氣。何不知乎。又言貧富貴賤賢愚善惡吉凶禍福皆由天命者。則天之賦命奚有貧多富少賤多貴少。乃至禍多福少。苟多少之分在天。天何不平乎。況有無行而貴守行而賤。無德而富有德而貧。逆吉義凶仁夭暴壽。乃至有道者喪無道者興。既皆由天。天乃興不道而喪道。何有福善益謙之賞。禍淫害盈之罰焉。又既禍亂反逆皆由天命。則聖人設教。責人不責天。罪物不罪命。是不當也。然則詩刺亂政。書讚王道。禮稱安上。樂號移風。豈是奉上天之意。順造化之心乎。是知專此教者。未能原人。

斥偏淺第二(習佛不了義教者)

佛教自淺之深。略有五等。一人天教。二小乘教。三大乘法相教。四大乘破相教(上四在此篇中)。五一乘顯性教(此一在第三篇中)一佛為初心人且說三世業報善惡因果。謂造上品十惡死墮地獄。中品餓鬼。下品畜生。故佛且類世五常之教(天竺世教儀式雖殊。懲惡勸善無別。亦不離仁義等五常。而有德行可修例。如此國歛手而舉吐番散手而垂。皆為禮也)。令持五戒(不殺是仁。不盜是義。不邪淫是禮。不妄語是信。不飲噉酒肉。神氣清潔益於智也)。得免三途生人道中。修上品十善及施戒等生六欲天。修四禪八定生色界無色界天(題中不標天鬼地獄者。界地不同。見聞不及。凡俗尚不知末。況肯窮本。故對俗教且標原人。今敘佛經理。宜具列)。故名人天教也(然業有三種。一惡。二善。三不動報有三時。謂現報。生報。後報)。據此教中。業為身本。今詰之曰。既由造業受五道身。未審誰人造業誰人受報。若此眼耳手足能造業者。初死之人眼耳手足宛然。何不見聞造作若言心作。何者是心。若言肉心。肉心有質繫於身內。如何速入眼耳辨外是非。是非不知。因何取捨。且心與眼耳手足俱為質閡。豈得內外相通運動應接同造業緣。若言但是喜怒愛惡發動身口令造業者。喜怒等情。乍起乍滅。自無其體。將何為主而作業耶。設言不應。如此別別推尋。都是我此身心能造業者。此身已死誰受苦樂之報。若言死後更有身者。豈有今日身心造罪修福。令他後世身心受苦受樂。據此則修福者屈甚。造罪者幸甚。如何神理如此無道。故知但習此教者。雖信業緣不達身本。二小乘教者。說形骸之色。思慮之心。從無始來因緣力故。念念生滅相續無窮。如水涓涓。如燈焰焰。身心假合似一似常。凡愚不覺執之為我。寶此我故即起貪(貪名利以榮我)瞋(瞋違情境恐侵害我)癡(非理計校)等三毒。三毒擊意發動身口造一切業。業成難逃。故受五道苦樂等身(別業所感)。三界勝劣等處(共業所感)。於所受身還執為我。還起貪等造業受報。身則生老病死。死而復生。界則成住壞空。空而復成(從空劫初成世界者。頌曰。空界大風起。傍廣數無量。厚十六洛叉。金剛不能壞。此名持界風。光音金藏雲。布及三千界。雨如車軸下。風遏不聽流。深十一洛叉。始作金剛界。次第金藏雲。注雨滿其內。先成梵王界。乃至夜摩天。風鼓清水成。須彌七金等。滓濁為山地。四洲及泥犁。鹹海外輪圍。方名器界立。時經一增減乃至二禪福。盡下生人間。初食地餅林藤。後粳米不銷。大小便利。男女形別。分田立主求臣佐。種種差別。經十九增減。兼前總二十增減。名為成劫。議曰。空界劫中。是道教指云虛無之道。然道體寂照靈通。不是虛無。老氏或迷之或權設。務絕人欲。故指空界為道。空界中大風。即彼混沌一氣。故彼云道生一也。金藏雲者。氣形之始。即太極也。雨下不流。陰氣凝也。陰陽相合方能生成矣。梵王界乃至須彌者。彼之天也。滓濁者地。即一生二矣。二禪福盡下生。即人也。即二生三。三才備矣。地餅已下乃至種種。即三生萬物。此當三皇已前穴居野食。未有火化等。但以其時無文字記載故。後人傳聞不明。展轉錯謬。諸家著作種種異說。佛教又緣通明三千世界。不局大唐。故內外教文不全同也。住者住劫。亦經二十增減。壞者壞劫。亦二十增減。前十九增減壞有情。後一增減壞器界。能壞是火水風等三災。空者空劫。亦二十增減中。空無世界及諸有情也)。劫劫生生輪迴不絕。無終無始如汲井輪(道教只知今此世界未成時一度空劫。云虛無混沌一氣等。名為元始。不知空界已前早經千千萬萬遍成住壞空終而復始。故知佛教法中小乘淺淺之教。已超外典深深之說)。都由不了此身本不是我。不是我者。謂此身本因色心和合為相。今推尋分析。色有地水火風之四大。心有受(能領納好惡之事)想(能取像者)行(能造作者念念遷流)識(能了別者)之四蘊。若皆是我。即成八我。況地大中復有眾多。謂三百六十段骨。一一各別。皮毛筋肉肝心脾腎。各不相是。諸心數等亦各不同。見不是聞。喜不是怒。展轉乃至八萬四千塵勞。既有此眾多之物。不知定取何者為我。若皆是我。我即百千。一身之中多主紛亂。離此之外復無別法。翻覆推我皆不可得。便悟此身但是眾緣似和合相元無我人。為誰貪瞋。為誰殺盜施戒(知苦諦也)。遂不滯心於三界有漏善惡(斷集諦也)。但修無我觀智(道諦)。以斷貪等止息諸業。證得我空真如(滅諦)。乃至得阿羅漢果。灰身滅智方斷諸苦。據此宗中。以色心二法及貪瞋癡。為根身器界之本也。過去未來更無別法為本。今詰之曰。夫經生累世為身本者。自體須無間斷。今五識闕緣不起(根境等為緣)。意識有時不行(悶絕睡眠滅盡定無想定無想天)。無色界天無此四大。如何持得此身。世世不絕。是知專此教者。亦未原身三大乘法相教者。說一切有情無始已來。法爾有八種識。於中第八阿賴耶識。是其根本。頓變根身器界種子。轉生七識。皆能變現自分所緣。都無實法。如何變耶。謂我法分別熏習力故。諸識生時變似我法。第六七識無明覆故。緣此執為實我實法。如患(重病心惛見異色人物也)夢(夢想所見可知)者。患夢力故。心似種種外境相現。夢時執為實有外物。寤來方知唯夢所變。我身亦爾。唯識所變。迷故執有我及諸境。由此起惑造業。生死無窮(廣如前說)。悟解此理。方知我身唯識所變。識為身本(不了之義如後所破)四大乘破相教者。破前大小乘法相之執。密顯後真性空寂之理(破相之談。不唯諸部般若。遍在大乘經。前之三教依次先後。此教隨執即破。無定時節。故龍樹立二種般若。一共。二不共。共者。二乘同聞信解。破二乘法執故。不共者。唯菩薩解。密顯佛性故。故天竺戒賢智光二論師。各立三時教。指此空教。或云。在唯識法相之前。或云在後。今意取後)。將欲破之。先詰之曰。所變之境既妄。能變之識豈真。若言一有一無者(此下却將彼喻破之)。則夢想與所見物應異。異則夢不是物。物不是夢。寐來夢滅。其物應在。又物若非夢。應是真物。夢若非物。以何為相。故知夢時則夢想夢物。似能見所見之殊。據理則同一虛妄。都無所有。諸識亦爾。以皆假託眾緣無自性故。故中觀論云。未曾有一法不從因緣生。是故一切法無不是空者。又云。因緣所生法。我說即是空。起信論云。一切諸法唯依妄念而有差別。若離心念。即無一切境界之相。經云。凡所有相皆是虛妄。離一切相即名諸佛(如此等文遍大乘藏)。是知心境皆空。方是大乘實理。若約此原身。身元是空。空即是本。今復詰此教曰若心境皆無。知無者誰。又若都無實法。依何現諸虛妄。且現見世間虛妄之物。未有不依實法而能起者。如無濕性不變之水。何有虛妄假相之波。若無淨明不變之境。何有種種虛假之影。又前說夢想夢境同虛妄者。誠如所言。然此虛妄之夢。必依睡眠之人。今既心境皆空。未審依何妄現。故知此教但破執情。亦未明顯真靈之性。故法鼓經云。一切空經是有餘說(有餘者餘義未了也)。大品經云。空是大乘之初門。上之四教展轉相望。前淺後深。若且習之自知未了。名之為淺。若執為了。即名為偏。故就習人。云偏淺也。
　　

直顯真源第三(佛了義實教)

五一乘顯性教者。說一切有情皆有本覺真心。無始以來常住清淨。昭昭不昧了了常知。亦名佛性。亦名如來藏。從無始際。妄相翳之不自覺知。但認凡質故。耽著結業受生死苦。大覺愍之。說一切皆空。又開示靈覺真心清淨全同諸佛。故華嚴經云。佛子。無一眾生而不具有如來智慧。但以妄想執著而不證得。若離妄想。一切智自然智無礙智。即得現前。便舉一塵含大千經卷之喻。塵況眾生。經況佛智。次後又云。爾時如來普觀法界一切眾生。而作是言。奇哉奇哉。此諸眾生。云何具有如來智慧迷惑不見。我當教以聖道。令其永離妄想。自於身中得見如來廣大智慧與佛無異評曰我等多劫未遇真宗。不解返自原身。但執虛妄之相。甘認凡下。或畜或人。今約至教原之。方覺本來是佛。故須行依佛行心契佛心。返本還源斷除凡習。損之又損。以至無為自然。應用恒沙。名之曰佛。當知迷悟同一真心。大哉妙門原人至此(然佛說前五教。或漸或頓。若有中下之機。則從淺至深。漸漸誘接。先說初教。令離惡住善。次說二三。令離染住淨。後說四五。破相顯性。會權歸實。依實教修乃至成佛。若上上根智則從本至末。謂初便依第五頓指一真心體。心體既顯。自覺一切皆是虛妄。令來空寂。但以迷故託真而起。須以悟真之智斷惡修善修善息妄歸真。妄盡真圓。是名法身佛)。

　　
會通本末第四(會前所斥同歸一源皆為正義)

真性雖為身本。生起蓋有因由。不可無端忽成身相。但緣前宗未了。所以節節斥之。今將本末會通。乃至儒道亦是(初唯第五性教所說。從後段已去。節級方同諸教。各如注說)。謂初唯一真靈性。不生不滅。不增不減。不變不易。眾生無始迷睡不自覺知。由隱覆故名如來藏。依如來藏故有生滅心相(自此方是第四教亦同破此已生滅諸相)。所謂不生滅真心與生滅妄想和合。非一非異。名為阿賴耶識。此識有覺不覺二義(此下方是第三法相教中亦同所說)。依不覺故。最初動念。名為業相。又不覺此念本無故。轉成能見之識及所見境界相現。又不覺此境從自心妄現。執為定有。名為法執(此下方是第二小乘教中亦同所說)。執此等故。遂見自他之殊。便成我執。執我相故。貪愛順情諸境。欲以潤我。瞋嫌違情諸境。恐相損惱愚癡之情展轉增長(此下方是第一人天教中亦同所說)。故殺盜等心神乘此惡業。生於地獄鬼畜等中。復有怖此苦者。或性善者。行施戒等心神乘此善業。運於中陰入母胎中(此下方是儒道二教亦同所說)。稟氣受質(會彼所說以氣為本)。氣則頓具四大漸成諸根。心則頓具四蘊漸成諸識。十月滿足生來名人。即我等今者。身心是也。故知身心各有其本。二類和合方成一人。天修羅等大同於此。然雖因引業受得此身。復由滿業故貴賤貧富壽夭病健盛衰苦樂。謂前生敬慢為因。今感貴賤之果。乃至仁壽殺夭施富慳貧。種種別報不可具述。是以此身或有無惡自禍。無善自福。不仁而壽。不殺而夭等者。皆是前生滿業已定。故今世不同所作自然如然外學者不知前世。但據目覩唯執自然(會彼所說自然為本)。復有前生少者修善。老而造惡。或少惡老善。故今世少小富貴而樂老大貧賤而苦。或少貧苦老富貴等。故外學者不知唯執否泰由於時運(會彼所說皆由天命)。然所稟之氣。展轉推本。即混一之元氣也。所起之心。展轉窮源。即真一之靈心也。究實言之心外的無別法。元氣亦從心之所變。屬前轉識所現之境。是阿賴耶相分所攝。從初一念業相分為心境之二。心既從細至麤。展轉妄計乃至造業(如前敘列)。境亦從微至著。展轉變起乃至天地(即彼始自太易五重運轉乃至太極。太極生兩儀。彼說自然太道。如此說真性。其實但是一念能變見分。彼云。元氣如此一念初動。其實但是境界之相)。業既成熟即從父母稟受二氣。與業識和合成就人身。據此則心識所變之境。乃成二分。一分即與心識和合成人。一分不與心識和合。即成天地山河國邑。三才中唯人靈者。由與心神合也。佛說內四大與外四大不同。正是此也。哀哉。寡學異執紛然。寄語道流。欲成佛者。必須洞明麤細本末。方能棄末歸本返照心源。麤盡細除靈性顯現。無法不達。名法報身。應現無窮。名化身佛。
原人論(終)

